**Predkladacia správa**

Návrh zákona, ktorým sa mení zákon č. 319/2013 Z. z. o pôsobnosti orgánov štátnej správy pre sprístupňovanie biocídnych výrobkov na trhu a ich používanie a o zmene a doplnení niektorých zákonov (biocídny zákon) predkladá Ministerstvo hospodárstva SR ako iniciatívny materiál.

Cieľom návrhu zákona je maximalizovať využitie finančných prostriedkov z úhrad prijatých podľa § 14 ods. 1 písm. a) biocídneho zákona v súlade so zásadami stanovenými v čl. 80 ods. 3 nariadenia Európskeho parlamentu a Rady (EÚ) č. 528/2012 z 22. mája 2012 o sprístupňovaní biocídnych výrobkov na trhu a ich používaní (Ú. v. EÚ L 167, 27. 6. 2012) v platnom znení a v súlade s usmerneniami Európskej komisie týkajúcimi sa harmonizovanej štruktúry poplatkov vydanými na základe zásad stanovených v odseku 3 a zmocňujúceho ustanovenia v odseku 2 druhý pododsek nariadenia (EÚ) č. 528/2012 v platnom znení.

 Návrh zákona zároveň precizuje právnu úpravu výberu ročných platieb za sprístupňovanie biocídnych výrobkov na trhu v Slovenskej republike a upravuje možnosť platenia ročných platieb v dodatočnej lehote, avšak s podmienkou dvojnásobnej sadzby ročnej platby.

Návrh zákona tiež predlžuje lehotu na uplatňovanie systému členského štátu v súlade s možnosťou danou Nariadením Európskeho parlamentu a Rady (EÚ) č. 334/2014 z 11. marca 2014, ktorým sa mení nariadenie (EÚ) č. 528/2012 o sprístupňovaní biocídnych výrobkov na trhu a ich používaní.

Účinnosť zákona sa navrhuje na 1. marca 2018.

Návrh zákona má pozitívny vplyv aj negatívny vplyv na rozpočet verejnej správy, pričom výdavky sú rozpočtovo zabezpečené a pozitívny vplyv na podnikateľské prostredie. Návrh zákona nemá sociálne vplyvy, vplyv na životné prostredie, vplyv na informatizáciu spoločnosti, ani vplyvy na služby verejnej správy pre občana.

 Návrh zákona je v súlade s Ústavou Slovenskej republiky, so zákonmi a ostatnými všeobecne záväznými právnymi predpismi platnými v Slovenskej republike, s medzinárodnými zmluvami, ktorými je Slovenská republika viazaná, ako aj s právom Európskej únie.

 Návrh zákona bol predmetom medzirezortného pripomienkového konania a na rokovanie LRV SR sa predkladá bez rozporov.